Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 61/13/1104	Bratislava IV, 22.7.2014
EEČ : 2-11-74-2014

U Z N E S E N I E

Trestná vec:	obvinený XXXXX 
Trestný čin:	ublíženie na zdraví podľa § 224 odsek 1, odsek 2 Trestného zákona číslo 140/1961 Zbierky zákonov

Rozhodol: 	prokurátor Okresnej prokuratúry Bratislava IV
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
07.04.2004 o 10:50 hodine v Bratislave, po Lamačskej ceste smerom do mesta, viedol nákladné motorové vozidlo značky IVECO evidenčného čísla : XXXXX s návesom značky KOGEL evidenčného čísla : SB-8165,  pričom nevenoval dostatočnú pozornosť sledovaniu situácie na ceste, čím porušil ustanovenie § 4 odsek 2 písmeno c/ zákona číslo 315/1996 Zbierky zákonov, v dôsledku čoho pri prechádzaní zo stredného do pravého jazdného pruhu prednou časťou vozidla narazil do ľavej zadnej časti  osobného motorového vozidla značky OPEL CORSA, evidenčného čísla : XXXXX, ktoré viedla poškodená XXXXX v pravom jazdnom pruhu  smerom do centra mesta a v dôsledku nárazu bolo jej vozidlo posunuté do  protismeru, kde sa zrazilo s osobným motorovým vozidlom RENAULT KANGOO, evidenčného čísla: XXXXX ktoré viedol XXXXX a s vozidlom značky SUZUKI GRANT VITRA, evidenčného čísla : XXXXX  ktoré viedla XXXXX. Pri nehode utrpela poškodená XXXXX zlomeninu 11. rebra vpravo, pomliaždenie hrudnej a brušnej  steny, podvrtnutie krčnej chrbtice s predpokladanou dobou liečenia 14 dní a spolujazdkyňa vo vozidle značky SUZUKI, poškodená XXXXX pomliaždenie pravého predkolenia, podliatiny predkolenia s predpokladanou dobou liečenia 5-7 dní,

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Vtedajší policajný orgán vtedajšieho Oddelenia dopravných nehôd, Okresného dopravného inšpektorátu, Okresného riaditeľstva Policajného zboru Bratislava IV uznesením spisovej značky ČVS:ORP-49/DI-B4-2004 zo dňa 07.04.2004 podľa § 160 odsek 1 Trestného poriadku číslo 141/1961 Zbierky začal trestné stíhanie a súčasne podľa § 163 odsek 1 Trestného poriadku číslo 141/1961 Zbierky vzniesol obvinenie proti XXXXX pre trestný čin ublíženia na zdraví podľa § 223 Trestného zákona číslo 140/1961 Zbierky.

	Následne bol skutok prekvalifikovaný na trestný čin ublíženia na zdraví podľa § 224 odsek 1, odsek 2 Trestného zákona číslo 140/1961 Zbierky. 
	
Vyšetrovateľ Policajného zboru vtedajšie Úradu justičnej a kriminálnej polície Okresného riaditeľstva PZ Bratislava IV uznesením spisovej značky ČVS: ORP-1001/OVK-B4-2004 zo dňa 31.07.2006  podľa § 228 odsek 2 písmeno a/  Trestného poriadku prerušil trestné stíhanie vedené proti XXXXX pre vyššie uvedený trestný čin, nakoľko pre neprítomnosť obvineného nebolo možné vec náležite objasniť.

Na základe žiadosti Okresnej prokuratúry Bratislava IV spisovej značky 1Pv 228/04 (v súčasnosti 1Pv 61/13/1104) zo dňa 24.01.2007 Ministerstvo spravodlivosti Rumunskej republiky listom zo dňa 18.08.2008 spisovej značky 5852/2008/CM oznámilo prevzatie vyššie uvedeného trestného konania do Rumunskej republiky.  

Následne Okresný súd v Sibiu rozhodnutím spisovej značky 223/2011, číslo  spisu 8867/306/2008 zo dňa 07.04.2011 obvineného XXXXX odsúdil za vyššie uvedený skutok posudzovaný ako trestný čin ublíženia na zdraví z viny podľa článku 184 odsek 2, odsek 4 Trestného zákona Rumunskej republiky a uložil mu trest odňatia slobody v trvaní šesť mesiacov s podmienečným odkladom jeho výkonu na skúšobnú dobu v trvaní dva roky a šesť mesiacov.

Odvolací súd Alba Iulia však rozsudkom spisovej značky 711/2012 zo dňa 24.05.2012 vyhovel odvolaniu podanému obvineným XXXXX  a zrušil vyššie uvedený rozsudok súdu prvého stupňa a zastavil trestné konanie vedené proti XXXXX pre trestný čin podľa článku 184 odsek 2, odsek 4 Trestného zákona Rumunskej republiky ako dôsledok premlčania trestného stíhania. 

Uznesením prokurátora Okresnej prokuratúry Bratislava IV spisovej značky 1 Pv 61/13/1104 zo dňa 22.07.2014 polo rozhodnuté o pokračovaní v trestnom stíhaní vedenom proti XXXXX pre vyššie popísaný trestný čin. 

Podľa § 215 ods. 2 písmeno c) Trestného poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

O skutku, ktorý je predmetom tohto konania, bolo rozhodnuté odvolacím súdom Alba Iulia,  rozsudkom spisovej značky 711/2012 zo dňa 24.05.2012, ktorým vyhovel odvolaniu podanému obvineným XXXXX,   zrušil rozsudok súdu prvého stupňa a zastavil trestné konanie vedené proti XXXXX pre trestný čin podľa článku 184 odsek 2, odsek 4 Trestného zákona Rumunskej republiky ako dôsledok premlčania trestného stíhania.   

Naposledy uvedené rozhodnutie možno považovať za dostačujúce rozhodnutie pri zohľadnení časového odstupu od spáchania skutku (viac ako desať rokov), skutočnosti, že ide o nedbanlivostný trestný čin a so zreteľom na skutočnosť, že konanie v štáte, ktorého je obvinený občanom a v ktorom býva, bolo skončené.  Zvlášť pri trestných činoch menšej spoločenskej nebezpečnosti, akým je aj vyššie popísaný trestný čin, je  najmä vecou štátu, v ktorom sa obvinený zdržuje, aby jeho zákonodarstvo a orgány poskytli dostatočnú ochranu ostatným členom spoločnosti pred páchateľom. Preto možno považovať za dostačujúce rozhodnutie, ktorým bolo ukončené konanie vedené proti obvinenému XXXXX v Rumunskej republike, kde býva a ktorej je občanom.

S poukazom na vyššie uvedené som rozhodol tak, ako je uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Remig Kubička
prokurátor